**PREDKLADACIA SPRÁVA**

Ministerstvo životného prostredia Slovenskej republiky predkladá návrh zákona, ktorým sa mení a dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov a ktorým sa dopĺňa zákon č. 302/2019 Z. z. o zálohovaní jednorazových obalov na nápoje a o zmene a doplnení niektorých zákonov v znení neskorších predpisov (ďalej len „návrh zákona“) z dôvodu transpozície smernice Európskeho parlamentu a Rady (EÚ) 2019/904 z 5. júna 2019, o znižovaní vplyvu určitých plastových výrobkov na životné prostredie (ďalej len „smernica“).

Návrhom zákona sa zabezpečí naplnenie cieľa vyplývajúceho priamo zo smernice, a to riešenie neustáleho zvyšovanie tvorby plastového odpadu a únik plastového odpadu do životného prostredia, najmä do morského prostredia, v záujme dosiahnutia obehového životného cyklu plastov.

Predkladaný návrh zákona má negatívny aj pozitívny vplyv na podnikateľské prostredie, pozitívny vplyv na životné prostredie a pozitívne aj negatívne sociálne vplyvy. Predkladaný návrh zákona nemá vplyv na rozpočet verejnej správy, vplyvy na informatizáciu, na služby pre občana a na manželstvo, rodičovstvo a rodinu.

Návrh zákona bude predmetom vnútrokomunitárneho pripomienkového konania.

Dátum účinnosti návrhu zákona je navrhnutý na 3. júla 2021. V zmysle článku 17 smernice členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu so smernicou do 3. júla 2021. Ostatné navrhované účinnosti sú rovnako súladné so smernicou.

Predkladaný návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu SR, medzinárodnými zmluvami a inými medzinárodnými dokumentami, ktorými je Slovenská republika viazaná a súčasne je v súlade s právom Európskej únie.

Návrh zákona sa predkladá na rokovanie Legislatívnej rady vlády Slovenskej republiky súčasne s ďalšou novelou zákona o odpadoch, oba tieto návrhy zákonov boli predmetom medzirezortného pripomienkového konania ako celok od 10. decembra 2020 do 4. januára 2021. Dôvodom tohto rozdelenia je, že časť, ktorá sa týka výlučne transpozície smernice, musí stihnúť transpozičný termín po vnútrokomunitárnom pripomienkovom konaní.

Návrh zákona sa predkladá s rozporom s Republikovou úniou zamestnávateľov.

**Vyhlásenie o rozporoch**

**Republiková únia zamestnávateľov**

RÚZ navrhuje doplniť § 75e ods. 3 o nasledovné: „V prípade, že nie je možné splniť všetky požiadavky na umiestnenie označenia podľa osobitného predpisu. 96e) a inej národnej legislatívy je možné umiestniť označenie kdekoľvek na obale jednorazového plastového výrobku.“ Zároveň navrhujú doplniť výnimky na povinnosť označenia podľa smernice 2019/904, napr. pre obal s povrchovou plochou menšou ako 10 cm2. Odôvodnenie: U špecifických (menších) formátov, ktoré predstavujú v priemere viac ako tri štvrtiny typov z celkových tabakových produktov je možnosť označenia komplikovaná. U týchto výrobkov sa dnes na zadnej strane nachádza kontrolná známka (t.j. kolok), pričom jej presunutie na inú stranu balenia nie je s ohľadom na priestorovú dispozíciu balenia a ďalšie zákonné povinnosti (najmä so zreteľom na smernicu Európskeho parlamentu a Rady 2014/40 / EÚ) možné. Bočná strana týchto formátov je zároveň príliš malá a neumožňuje alternatívne umiestnenie nového značenia v súlade s druhým návrhom vykonávacieho aktu, preto navrhujeme na národnej úrovni v týchto prípadoch upraviť povinnosť umiestnenia označenia podľa rozhodnutia výrobcu. Ako optimálne sa pritom v prípade týchto špecifických formátov javí aj alternatívne značenie na ochrannú fóliu, prípadne zmenšenie kontrolnej známky (t.j. kolku) na ideálny rozmer 16 x 32 mm. Pre takéto umiestnenie je však nutné upraviť znenie ďalších zákonov v kompetencii rezortov financií a zdravotníctva.

**Vyjadrenie MŽP SR**

Ministerstvo poskytlo výrobcom tabakových výrobkov maximálnu súčinnosť pri riešení uvedenej problematiky. V zmysle č. 7 smernice EP a Rady (EÚ) 2019/904 je potrebné pri uvedení tabakových výrobkov na trh SR zabezpečiť označenie podľa vykonávacieho nariadenia Komisie (EÚ) 2020/2151. Tabakové výrobky bez náležitého označenia v zmysle uvedených právnych predpisov nie je možné uvádzať na trh SR po 03.07.2021.

Ministerstvo v rámci prechodných ustanovení poskytlo priestor pre dopredaj tabakových výrobkov, ktoré nebudú označené v súlade s vykonávacím nariadením Komisie 2020/2151.

V uvedenej veci, keďže ide o priamu uplatniteľnosť vykonávacieho nariadenia, nie je možné na národnej úrovni robiť ústupky vo vzťahu k vynútiteľnosti povinností vybraných subjektov.